Tiener verdink van 85-jarige se moordArgieffoto (Foto: Kent Williamson) ŉ 17-jarige tiener is Woensdag naby Duiwelskloof in Limpopo in hegtenis geneem op aanklag van die moord van ŉ 85-jarige vrou. Die vrou se liggaam is Dinsdagoggend in haar huis in die Kuranta- informele nedersetting met verskeie meswonde aangetref, sê brig. Motlafela Mojapelo, woordvoerder van die polisie. ŉ Familielid het die tiener na die polisiestasie gebring toe hulle agterdogtig was oor hom ná die buurvrou se moord. “Ons waardeer die familielid se optrede wat die kind na die polisiestasie gebring het. Dit stuur ŉ duidelike boodskap dat oortreders van misdaad aan die pen sal ry ongeag verhoudings en dat oortreders in ons eie families by die polisie aangemeld moet word,” het die provinsiale polisiekommissaris, lt.genl. Thembi Hadebe, bygevoeg. Mojapelo sê die tiener sal kragtens die Wet op Kindergeregtigheid hanteer word.